钦定古今图书集成/明伦汇编/氏族典/第155卷 > 《廖用贤尚友录》 > 樊执敬
## 钦定古今图书集成/明伦汇编/氏族典/第155卷 > 《廖用贤尚友录》 > 樊执敬

按《元史樊执敬传》：“执敬，字时中，济宁郓城人。性警敏
好学，由国子生擢授经郎，历官至侍御史。至正七年，
擢山南道廉访使，俄移湖北道。十年，授江浙行省参
知政事。十二年二月，督海运于平江。十日将发，官大
宴犒于海口。俄有客船自外至，验其券信令入，而不
虞其为海寇也。既入港，即纵火鼓噪。时变起仓猝，军”
民扰乱，贼竟焚舟劫粮以去。执敬既走入昆山，自咎
于失防，心郁郁不解。及还省，而昱岭关有警，平章政
事月鲁帖木儿引军拒之，以疾卒。贼遂犯馀杭。执敬
时已被命讨贼海上，至是事急，不得舍去。俄报贼至，
执敬遽上马，帅众而出，中涂与贼遇，乃射死贼四人。
贼又逐之，射死三人。已而贼来方盛，且纵火，众皆溃
去。贼知其无援，呼执敬降。执敬怒叱之，乃奋刀斫贼，
因中枪而堕。从仆田也先驰救之，亦中枪死。事闻，赠
翰林学士承旨、荣禄大夫、柱国，追封鲁国公。